A) INDICTIO CAPITULI GENERALIS Sacri Ordinis Cisterciensis anno Domini millesimo sexcentesimo septuagesimo in Cistercio celebrandi. Nos, frater Claudius Vaussin, abbas Cistercii, … *etc. ut in anno* 1667. Ex quo ad generale Ordinis nostri regimen (meritis licet imparibus), assumpti sumus, sollicitudo omnium nostrarum ecclesiarum, seu monasteriorum in cunctis christiani orbis partibus consistentium, animum nostrum assidue pulsavit et impulit, ut nullis laboribus, sumptibus et periculis paventes libenter cum Apostolo pro animabus nobis commissis impenderemus, et cum supremo pastore pio gregis nostri amore moti pro necessitate animam poneremus. Sane nihil non tentavimus ex iis quae paterna in filios amantissimos charitas suggerere potuit, ut tumultuosas quas commovit in Ordine nostro spiritus divisionis procellas compesceremus, nostris laboribus et desideriis concessa, quam mundus dare non potuit, pace, esset multitudo Cisterciensium uni Regi ac Domino ubique militantium, cor unum et anima una ; votorum nostrorum facti compotes per *Breve* SS. Domini nostri Alexandri PP VII a Nobis in Capitulo nostro generali elapso receptum. Ipsum executioni demandare volentes maxime in iis quae ad Ordinis nostri splendorem et restaurationem conducunt. Et cum Capitula generalia ad huiusmodi utilitatem, ac Ordinis incrementum non minimum inserviant, et per dictum *Breve* quolibet triennio celebranda nobis iniungantur, Capituli nostri generalis celebrationem apud archicoenobium nostrum Cisterciense vobis omnibus indicendam esse duximus, prout praesentium serie, de mandato Domini Papae, nostra etiam paterna, plenaria totius Ordinis, eiusdemque Capituli generalis qua fungimur auctoritate, indicimus et denuntiamus. Vos omnes in visceribus Christi adhortantes et nihilominus vobis in virtute salutaris obedientiae et sub poenis per constitutiones nostras contra demorantes ab ipso latis praecipientes, quatinus legitimo infirmitatis cessante impedimento, de quo si contigerit quilibet eidem Capitulo per Vicarios generales, vel per specialem procuratorem fidem faciat, in praefato nostro Cistercio totius Ordinis capite, in ducatu Burgundiae et dioecesi Cabilonensi, anno Domini proximo millesimo sexcentesimo septuagesimo die quinta mensis maii, feria nempe secunda post dominicam in qua *Cantate* ad introitum missae dici consuevit, quartam post Pascha, cum modesto et religioso comitatu compareatis, ut eadem die mane ipsum Capitulum inchoare nobiscum valeatis, de vobis commissis muneribus, actis et per vos gestis rationem reddituri, ac de agendis ac reformandis in posterum in timore Dei iuxta regularia nostra instituta, constitutiones Apostolicas, ac praefatum *Breve*, unanimi consensu serio et diligenter tractaturi. Volumus autem, et in quantum opus sit, districte iniungimus, ut ante dicti Capituli celebrationem, Patres Abbates, Praesides Congregationum, Vicarii provinciarum, Syndicis illarum secum assumptis, per seipsos, aut si ob rationabile impedimentum aliqui aut aliquis ipsorum id praestare non potuerint, per alios idoneos viros zelum Dei et Ordinis habentes, a se deputatos seu subdelegatos, omnia monasteria, loca regularia sibi respective subiecta visitent, et in huiusmodi visitatione de illorum tam spirituali quam temporali statu diligenter inquirant ; accuratos processus verbales faciant de dictis statibus, de numero religiosorum qui est aut esse debet in illis, de commodis et incommodis illorum, de statu novitiatuum erectorum, et seminariorum seu professoriorum iuxta praefatum *Breve*, de moribus Superiorum, abbatum, abbatissarum, priorum, priorissarum, officiariorum, confessariorum monialium, aliorumque omnium sic ut de ipsis nobis et patribus Capituli constet ; et quos vita laudabilis commendaverit, secundum talenta sibi a Domino credita ad officia et dignitates respective promoveamus ; contra discolos vero, criminosos, fugitivos, apostatas, et incorrigibiles, secundum leges nostras, praefatumque *Breve* Apostolicum procedamus ; ineptos seu inhabiles officiales ab officiis sibi iniunctis amoveamus, magisque idoneos et utiles in eorum locum sufficiamus. Praecipimus quoque ut procuratores nostri generales et syndici provinciarum diligenter nos et Capitulum informent de litibus et processibus omnibus coram quibuslibet tribunalibus ecclesiasticis aut saecularibus motis et agitatis in quibus de communibus iuribus, libertatibus, immunitatibus, privilegiis et exemptionibus Ordinis nostri agitur ; necnon de attentatis aut attentandis in illorum praeiudicium, de bonorum temporalium usurpationibus, dilapidationibus, sylvarum degradationibus, alienationibus, debitis contractis aut contrahendis et aliis huiusmodi. Exigant etiam hi quibus contributionum colligendarum cura commissa est a Capitulo nostro intermedio ab omnibus abbatibus, abbatissis, prioribus, priorissis, aliisque omnibus ad quos illarum solutio spectat, summasque pecuniarum ex iis provenientes vel secum ad Capitulum generale deferant, vel ad cellerarium nostrum Cisterciensem mittant pro ipsius Capituli sumptibus et aliis omnibus pro negotiis Ordinis supportatis vel supportandis. Brevia accurrata [accurata] et exacta faciant de solutis et non solutis auditoribus computationum a Capitulo generali instituendis offerenda et ab iis examinanda. Ne ulla vero ignorantiae causa … *etc.* Praecipimus porro ut in singulis … *etc.* Prohibemus vero … *etc.* Datum Cistercii sub nostra et secretarii nostri subscriptionibus, et maioris nostri sigilli appensione, anno R. S. H. millesimo sexcentesimo sexagesimo nono, die vero prima mensis iunii. Sic signatum : frater Claudius Vaussin abbas Cistercii generalis totius Ordinis Cisterciensis. Et infra : de mandato praefati Rmi D. D. mei abbatis generalis, frater Georgius Bourée secretarius. * * * B) REVOCATIO INDICTIONIS CAPITULI GENERALIS Ordinis Cisterciensis anni 1670. Nos, frater Philibertus Bezancenot, prior Cistercii, Vicarius generalis natus Ordinis Cisterciensis et s. th. in Facultate Parisiensi doctor, omnibus et singulis Reverendis Abbatibus, Praesidibus Congregationum, Praelatis, Prioribus titularibus, Vicariis ac Procuratoribus generalibus, Syndicis provinciarum, Collegiorum Militiarumque Rectoribus praefati Cisterciensis Ordinis nostri in Imperio, Regnis, ducatibus, provinciis, dominiis, et aliis quibuscumque christiani orbis locis consistentibus salutem in eo qui est omnium salus. — Capitulum generale dicti Cisterciensis Ordinis nostri ad sextam proxime futuri mensis maii diem apud Cistercium celebrandum, iuxta emanatum a f. r. Alexandro Papa VII *Breve* Apostolicum, indixerat Rmus D. N. Claudius Vaussin, abbas Cisterciensis generalis, ut vobiscum secundum statuta nostra, laudabilemque consuetutinem [consuetudinem] de ampliori sacri Ordins [Ordinis] nostri reformatione promovenda, ruinisque reparandis, Deo consultationibus vestris praeeunte, decerneret. Verum tam pio, tamque sancto operi persolvendo, superstitem remanere eum suprema Divini Numinis Maiestas non sinit, quippe qui prima huiusce mensis die, totos integros decem dies gravissima vexatus aegritudine, Ecclesiae sacramentorum omnium praesidio munitus, necnon editis omnibus, quae decent, patientiae, pietatisque signis, de labore ad requiem, de periculo ad securitatem, de hoc mundo transivit ad Patrem. Unde in eas delapsi sumus rerum augustias, ut tanto patre, tamque vigilanti pastore orbati, coepto animi eius proposito ea qua par est observantia, respondere non possimus, maxime cum de canonice eligendo eius successore iam nobis agendum sit, et vacante Cisterciensi sede, non modica pati cogamur in temporalibus detrimenta, nec ullo modo fieri queat, ut dum ablatum est Ordini suum caput reformationi eius sagaciter consulatur. Quapropter his rationibus moti, celebrationem dicti Capituli generalis suspendendam esse duximus, prout per praesentes suspendimus, donec aliter ab eligendo Cisterciensi generali abbate nostro fuerit ordinatum, praefatasque Indictionis litteras de die prima mensis iunii anni proxime elapsi 1669, revocamus et revocatas declaramus ; omnes et singulos quos illae litterae comprehendunt a quavis obligatione Cistercii statuta in eisdem litteris die comparendi, absolventes. Rogamus interea et vehementer hortamur in Domino omnes, qui salvum cupiunt Ordinem nostrum, ut assiduis precibus et piis operibus divinam ipsi misericordiam conciliare satagant, quatinus advocato supernae benedictionis et protectionis auxilio, eum praefata futurae nostrae electionis negotia sortiantur exitum, qui Deo cedat in honorem, Ordini in munimentum et decus, nobisque omnibus in solatium. — Quoniam vero praesentium originale ad singulos quos spectat, deferri nequit, volumus ut eius transumptis [transsumptis] a secretario nostro subscriptis, et nostro sigillo muniti, eadem fides, quae ipsarum originali, adhibeatur. — Datum Cistercii die tertia mensis februarii anno reparationis salutis humanae 1670, sub nostro manuali signo, secretarii nostri subscriptione, nostrique sigilli Vicariatus generalis Ordinis impressione. Signatum : fr. Philibertus Bezancenot, prior Cistercii et vicarius generalis natus Ordinis. — Et inferius : fr. Stephanus Bourée, secretarius. Sigillatum. Concordat cum originali, fr. Steph. Bourée, secret. 